Påsken har ikke været helt udramatisk for de nordjyske redningsstationer. Først måtte redningsfolkene i Skagen rykke ud til en norsk lystsejler, der mistede strømmen på sin båd natten til onsdag og derfor ikke kunne sætte sit sejl. Og mandag formiddag var det så Sæby Redningsstations tur til at sætte en båd i bølgerne. Det oplyser stationen på sin Facebook-side. Her alarmerede JRCC om, at en fritidsfisker i en jolle var blevet set drive rundt uden for havnen. Vinden var stærk, og bølgerne cirka en meter høje. Heldigvis nåede redningsfolkene hurtigt frem til jollen, som udover lystfiskeren også havde tre børn om bord. Alle blev de bragt ombord på båden FRB11 fra Sæby Redningsstation, og jollen blev gjort fast med et tov, så den kunne trækkes i havn. Ingen var kommet noget til, og tilbage på fastlandet fik børnene en Claudi-redningsbamse som belønning for at have klaret aktionen så fint.

Referat:
En lystfisker og tre børn var 2. påskedag blevet fanget af bølgerne ud for Sæby og måtte hjælpes i land.